b'\n_START_ARTICLE_\nEtidronska kislina\n_START_SECTION_\nMehanizem delovanja\n_START_PARAGRAPH_\nKemijsko so difosfonati analogi pirofosfata in se ve\xc5\xbeejo na kalcijev hidroksiapatit v kostnini. Princip njihovega delovanja \xc5\xa1e ni povsem pojasnjen. Prve hipoteze so predpostavljale, da difosfonati z vezavo na kostni matriks zmanj\xc5\xa1ajo raztapljanja mineralnega dela kosti, vendar so verjetno sistemske koncentracije difosfonatov prenizke, da bi samo na ta na\xc4\x8din razlo\xc5\xbeili njihov mo\xc4\x8dan farmakolo\xc5\xa1ki u\xc4\x8dinek. Novej\xc5\xa1e \xc5\xa1tudije tako dokazujejo, da so njihova glavna tar\xc4\x8da kostne celice, predvsem osteoklasti: prepre\xc4\x8dujejo njihovo adhezijo na kostno povr\xc5\xa1ino, ovirajo njihovo resorpcijsko aktivnost na kostni povr\xc5\xa1ini ter skraj\xc5\xa1ajo njihov \xc4\x8das pre\xc5\xbeivetja.\n_START_SECTION_\nOdmerjanje\n_START_PARAGRAPH_\nEtidronat se daje 400\xc2\xa0mg dnevno 14 dni, zdravljenje se ponovi vsake tri mesece.\n_START_SECTION_\nPresnova\n_START_PARAGRAPH_\nPosebnost farmakokinetike difosfonatov je ta, da se v organizmu skoraj ne presnavljajo in ostanejo vezani na kostni hidroksiapatit tudi ve\xc4\x8d deset let, iz organizma se izlo\xc4\x8dijo nespremenjeni preko ledvic.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinki etidronata so glavobol, slabost, driska, izpu\xc5\xa1\xc4\x8daj, izpadanje las, zni\xc5\xbeanje krvnih vrednosti kalcija, magnezija in fosfata, zmanj\xc5\xa1anje ledvi\xc4\x8dne funkcije ter bole\xc4\x8dine v kosteh in sklepih. Poslab\xc5\xa1a lahko \xc5\xbee prisotne razjede na \xc5\xbeelodcu ali \xc4\x8drevesju in lahko povzro\xc4\x8di nastanek razjed na po\xc5\xbeiralniku. Redko se pojavljajo osteonekroza \xc4\x8deljusti, kr\xc4\x8di, hude ko\xc5\xbene reakcije ter zmanj\xc5\xa1anje \xc5\xa1tevila rde\xc4\x8dih in belih krvni\xc4\x8dk.'